**Падтрымка – Пашырэнне Правоў – Абарона**

**Праваабаронцаў**

Рэзалюцыя 22/6 Савета па правах чалавека ААН ад 21 сакавіка 2013 года ўстанаўлівае прынцыпы і стандарты для дзяржаў дзеля стварэння спрыяльных умоў для праваабаронцаў

Савет па правах чалавека ААН:

* прызнае, што праваабаронцы адыгрываюць важную ролю на мясцовым, нацыянальным, рэгіянальным і міжнародным узроўнях ў галіне заахвочвання і абароны правоў чалавека;
* сур'ёзна занепакоены тым, што ў некаторых выпадках нацыянальная бяспека і заканадаўства па барацьбе з тэрарызмам і іншыя захады, такія як законы, якія рэгулююць арганізацыі грамадзянскай супольнасці, неналежным чынам выкарыстоўваліся для ўздзеяння на праваабаронцаў або сталі перашкодай для іх працы і паставілі пад пагрозу іх бяспеку спосабамі, якія супярэчаць міжнароднаму праву;
* прызнае тэрміновую неабходнасць разгляду і прыняцця канкрэтных захадаў па прадухіленні і спыненні выкарыстання заканадаўства з мэтай стварэння неабгрунтаваных перашкод або абмежаванняў для магчымасцяў праваабаронцаў весці сваю працу, у тым ліку шляхам правядзення агляду і, пры неабходнасці, зменаў адпаведнага заканадаўства і яго ажыццяўлення, каб забяспечыць захаванне міжнароднага права ў галіне правоў чалавека.
1. **Не крыміналізаваць дзейнасць праваабаронцаў**

Законы не павінны крыміналізаваць або дэлігітымізаваць працу і дзейнасць праваабаронцаў, і іх права карыстацца універсальнымі правамі чалавека.

1. **Аказваць публічную падтрымку праваабаронцам**

Дзяржавы і лідэры ва ўсіх сектарах грамадства павінны публічна прызнаць важную і законную ролю праваабаронцаў у прасоўванні правоў чалавека, дэмакратыі і вяршэнства закона і пазбягаць іх публічнага асуджэння.

1. **Пазбягаць прававых абмежаванняў**

Усе прававыя нормы, якія закранаюць праваабаронцаў, мусяць быць дакладна вызначанымі, не дазваляць спынення дзеяння і не мець зваротнай сілы, а любое абмежаванне мусіць быць законным, прапарцыйным, недыскрымінацыйным і неабходным у дэмакратычным грамадстве.

1. **Садзейнічаць мірным пратэстам**

Праваабаронцы могуць выконваць сваю ролю і не мусяць станавіцца ахвярамі парушэнняў правоў чалавека ў кантэксце мірных пратэстаў або злоўжывання крымінальным і грамадзянскім пераследам ці пагрозаў такіх дзеянняў. Заканадаўства аб грамадскай маралі павінна адпавядаць міжнароднаму праву ў галіне правоў чалавека.

1. **Забяспечыць доступ да СМІ**

Аказваць падтрымку і садзейнічаць на нацыянальным узроўні доступу праваабаронцаў да і выкарыстання любых інфармацыйных тэхналогій і сродкаў масавай інфармацыі, у тым ліку радыё, тэлебачання і Інтэрнэта.

1. **Не прыбягаць да абмежаванняў, звязаных з грамадскай бяспекай**

Заканадаўства аб дзяржаўнай бяспецы і грамадскім парадку павінна ўтрымліваць выразна вызначаныя палажэнні, у тым ліку прынцып недыскрымінацыі, каб пазбегнуць яго выкарыстання дзеля стварэння перашкодаў або абмежавання ажыццяўлення любых правоў чалавека.

1. **Гарантаваць свабоду асацыяцый**

У выпадку калі існуе парадак рэгулявання рэгістрацыі арганізацый грамадзянскай супольнасці, забяспечыць, што ён з’яўляецца празрыстым, даступным, недыскрымінацыйным, аператыўным і недарагім.

1. **Паважаць аўтаномію НДА**

Забяспечыць, каб усе прававыя палажэнні, якія закранаюць праваабаронцаў, былі дакладна вызначанымі, не дазвалялі спынення дзеяння і не мелі зваротнай сілы, а патрабаванні да справаздачнасці не блакіравалі функцыянальную аўтаномію НДА.

1. **Пазбягаць абмежаванняў доступу да фінансавання**

Законы не павінны накладаць абмежаванні на патэнцыйныя крыніцы фінансавання дзейнасці ў галіне правоў чалавека, за выключэннем тых, якія звычайна прадугледжваюцца ў выпадку любой іншай дзейнасці, не звязанай з правамі чалавека, для забеспячэння транспарэнтнасці і справаздачнасці. Такім чынам, ні адзін закон не мусіць утрымліваць палажэнні аб крыміналізацыі або дэлегітымізацыі дзеянняў у абарону правоў чалавека на падставе паходжання фінансавых сродкаў.

1. **Пазбягаць абмежаванняў доступу да затрыманых**

Забяспечыць доступ адпаведных міжнародных органаў і НДА да асобаў, затрыманых паводле заканадаўства аб барацьбе з тэрарызмам або іншага заканадаўства ў галіне нацыянальнай бяспекі, а таксама прадастаўленне ім юрыдычнай дапамогі.

1. **Забяспечыць незалежнасць суддзяў**

Судовая сістэма павінна быць незалежнай, бесстаронняй і кампетэнтнай, каб эфектыўна перагледзець заканадаўства, якое закранае працу і дзейнасць праваабаронцаў.

1. **Паважаць вяршэнства закона**

Павінны быць прыняты захады дзеля прадухілення выкарыстання сумнеўных доказаў, неабгрунтаваных расследаваняў і працэдурных затрымак, у тым ліку па крымінальных справах супраць праваабаронцаў.

1. **Гарантаваць свабоду выказвання меркаванняў**

Вітаецца дэкрыміналізацыя дыфамацыі. Забяспечыць, каб пакаранне за паклёп было абмежавана з мэтай забеспячэння прапарцыянальнасці, а палажэнні не перашкаджалі б прыцягненню да адказнасці службовых асобаў.

1. **Прымаць розныя меркаванні**

Дзяржавы павінны забяспечыць, каб асаблівыя меркаванні маглі мірна выказвацца.

1. **Забяспечыць доступ да інфармацыі**

Забяспечыць, каб інфармацыя, якой валодаюць дзяржаўныя органы, раскрывалася на папераджальнай аснове і была празрыстай, і адназначныя законы прадугледжвалі агульнае права запытваць і атрымліваць такую ​​інфармацыю, асабліва ў выпадку грубых парушэннях правоў чалавека.

1. **Абараняць жанчын-праваабаронцаў**

Дзяржавы павінны ўлічваць гендэрную перспектыву для стварэння ўмоў, якія выключаюць сістэмную і структурную дыскрымінацыю і гвалт, з якімі сутыкаюцца жанчыны-праваабаронцы.

1. **Абараняць абаронцаў меншасцяў**

Заканадаўства не мусіць пераследаваць дзейнасць па абароне правоў асоб, якія належаць да меншасцяў або падтрымліваюць перакананні меншасцяў.

1. **Падтрымліваць супрацоўніцтва з ААН**

Супрацоўніцтва грамадзянскай супольнасці з Арганізацыяй Аб'яднаных Нацый і яе механізмамі павінна падтрымлівацца на празрыстай, бесстаронняй і недыскрымінацыйнай аснове.

1. **Пакласці канец усім формам рэпрэсій**

Праваабаронцы, ў тым ліку члены іх сем'яў, павінны карыстацца належнай абаронай ад запалохвання і рэпрэсій за супрацоўніцтва з міжнароднымі арганізацыямі, і мусіць быць пакладзены канец беспакаранасці за такія дзеянні.

1. **Паведамляць аб ходзе рэалізацыі абароны праваабаронцаў**

Дзяржавы павінны ўключаць інфармацыю аб захадах, прынятых для стварэння бяспечных і спрыяльных умоў для праваабаронцаў, у свае паведамленні для міжнароднай супольнасці.